Peter Skaarup (DF), 2012-03-29:
Tak for en utrolig positiv behandling af det her forslag, B 32, om skærpede straffe for seksuelt misbrug af børn og flere forvaringsdomme.
Vi er i Dansk Folkeparti glade for, at vi har en så forholdsvis bred støtte til forslaget, både fra Venstre, Konservative, Liberal Alliance og sådan set også, i hvert fald i medierne, fra Socialdemokraterne.
At det så ser ud til, at man ikke vil trykke på de grønne knapper, altså vil stemme for, og at der er en divergens mellem det, man siger i medierne, og det, man siger herinde, kan vi så ærgre os over.
Men det kan jo være, at det ændrer sig hen ad vejen.
Ifølge forslaget er det jo sådan, at vi sigter mod at ændre straffeloven, så straffen for seksuelle overgreb mod børn skærpes markant, og så der kommer bedre muligheder for at idømme seksuelle krænkere af mindreårige forvaring.
Pædofili er for Dansk Folkeparti en af de alvorligste krænkelser, man som menneske kan blive udsat for.
De børn, der misbruges af en voksen, som de ofte har et nært og tillidsfuldt forhold til, vil ofte ende med store psykiske skader og smerter for resten af deres liv, som vil forfølge dem.
Det har vi ikke tid til, når vi skal hjælpe børn, og når vi skal hjælpe voksne, der kan krænke nye børn.
Så hvert offer sparet er en kæmpe gevinst for vores samfund og dets sammenhængskraft og naturligvis ikke mindst for de stakler, som ville være blevet ofre, hvis der ikke var blevet grebet ind.
Jeg kan jo blot nævne de sager, der har været, som bevis på, at sagen er rigtig, rigtig alvorlig.
Der er pædofile, der har fået lov at blive ved i alt for mange år.
Sagerne fra Tønder, fra Rebild, fra Esbjerg og fra Brønderslev kender de fleste, og vi kender dem på Christiansborg som forfærdelige sager, hvor voksne har misbrugt børn over meget lange perioder, og hvor straffene ikke har været maksimum, men hvor der gives rabat, selv om der er rigtig mange gentagelser af den kriminalitet, der er til stede, og hvor kommuner har svigtet og sagsbehandlere har svigtet og ikke har fået grebet ind i tide.
Sagerne fra Tønder, fra Rebild og fra Esbjerg og mange andre alvorlige sager har vist os, at de krænkere, der ikke stoppes, fortsætter år efter år og måske i årtier, og det betyder, at nye børn løbende udsættes for forskellige overgreb.
De bør i hvert fald i de groveste tilfælde i forvaring og afsondres fra samfundet, indtil man er fuldstændig sikker på, at de ikke begår nye overgreb.
De kan ikke løbe frit rundt, for de stopper ikke deres overgreb.
Det skal vi selvfølgelig gøre noget ved blandt politikerne på Christiansborg, og det er ikke trivielt, at vi diskuterer måske det tredje forslag fra Dansk Folkeparti inden for det her område.
Det er vigtigt, at vi diskuterer det.
Normalt vil man ikke mene, at det er muligt at bede nogle om at skifte deres præference, men det gøres med de pædofile.
Man vælger alt for ofte at tro eller måske rettere håbe på, at de gør det, men det er jo ikke nogen trøst for ofrene.
Det er tværtimod et svigt, fordi der ofte sker det, at folk ikke gør det, de skal, nemlig stopper deres gentagne misbrug.
Det er et enormt svigt af ofrene for pædofili, at vi gang på gang giver korte, nogle gange nærmest symbolsk korte straffe for systematisk voldtægt og krænkelse af små og uskyldige børn.
Det duer ikke, og vi kan ikke være bekendt, at vi ikke stopper i tide, uanset om det er politikerne, sagsbehandlerne eller kommunerne, der begår fejlen.
Det er ikke alle mennesker, der kan stoppes og holdes fra at begå onde handlinger.
Forhærdede pædofile er en sådan gruppe, og det kan vi ikke tillade os at se igennem fingre med.
Vi skylder vores børn, vi skylder vores unge, at vi beskytter dem mod pædofile overgrebsmænd og overgrebskvinder.
Det er samfundets yderste pligt at beskytte børn mod voksne kriminelle, for børnene kan jo ikke selv.
De pakker ofte deres skumle handlinger ind i slesk tale eller truer slet og ret børnene med alverdens ulykker, hvis de sladrer.
Det er ikke alle pædofile, der er uhelbredelige, og det ved vi, der deltog i Folketingets Retsudvalgs besøg på Herstedvester.
Det er ikke alle grader af pædofili, der kalder på forvaring, men der findes en gruppe pædofile, hvis overgreb er så grove og vedvarende, at man ganske enkelt ikke kan lade dem gå frit rundt i samfundet.
Jeg vil derfor appellere til den sunde fornuft og til den kærlighed, vi alle føler for børn, vores børn, og til, at vi lader den sunde fornuft råde i denne sag og støtter det forslag, som Dansk Folkeparti har fremsat.
De farligste pædofile bør langt nemmere kunne idømmes forvaring, og tiden er inde til at sørge for, at ikke flere Tønder-, Esbjerg- eller Rebildmænd gentager deres forfærdelige og systematiske overgreb mod uskyldige børn.
Derfor er det her ikke trivielt, det er vigtigt, og jeg håber på, at regeringen vil besinde sig og støtte forslaget.
Det er en enestående mulighed for allerede nu at markere, at man vil gøre noget til fordel for børnene.